BROJ: 711-I-1918-M-113/19-07-18

Zagreb, 23. listopada 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Anđelka Petrinića, pomoćnika ministra mora, prometa i infrastrukture, za davanjem mišljenja Povjerenstva**,na 66. sjednici, održanoj 23. listopada 2018.g., daje sljedeće:

**MIŠLJENJE**

**Odredbama ZSSI-a nije propisana zapreka da dužnosnik** **Anđelko Petrinić, pomoćnik ministra mora, prometa i infrastrukture, unutar razdoblja od dvanaest mjeseci od dana prestanka obnašanja navedene dužnosti stupi u radni odnos na radnom mjestu izvršnog direktora operative ili rukovoditelja komercijale u društvu JADROLINIJA s obzirom da, u razdoblju u kojem je obnašao predmetnu javnu dužnost, Ministarstvo mora, prometa i infrastrukture nije stupalo u izravne poslovne odnose s navedenim društvom, a radno mjesto izvršnog direktora odnosno rukovoditelja ne predstavlja članstvo u upravnom tijelu navedene pravne osobe niti poslove upravljanja poslovnim subjektom, pa se, stoga, na ova radna mjesta ne primjenjuju ograničenja i zabrane propisane odredbama članka 20. ZSSI-a.**

Obrazloženje

Zahtjev za davanjem mišljenja Povjerenstva podnio je dužnosnik Anđelko Petrinić, pomoćnik ministra mora, prometa i infrastrukture. U knjigama ulazne pošte zahtjev je zaprimljen 30. srpnja 2019.g., pod poslovnim brojem 711-U-2781-M-113/19-01-4, povodom kojeg se vodi predmet broj M-113/19.

Člankom 3. stavkom 1. podstavkom 26. ZSSI-a propisano je da su pomoćnici ministara dužnosnici u smislu navedenog Zakona. Stoga je i Anđelko Petrinić, povodom obnašanja dužnosti pomoćnika ministra mora, prometa i infrastrukture, obvezan postupati sukladno odredbama ZSSI-a.

Dužnosnik u zahtjevu navodi da, sukladno odredbama novog Zakona o sustavu državne uprave („Narodne novine br. 66/19.), zaključno s 31. prosinca 2019. prestaje postojati dužnost pomoćnika ministra.

Stoga dužnosnik od Povjerenstva traži mišljenje može li, sukladno odredbama ZSSI-a, prije isteka 12 mjeseci od prestanka obnašanja dužnosti stupiti u radni odnos u društvu JADROLINIJA iz Rijeke na radnom mjestu izvršnog direktora ili niže rangiranog radnog mjesta rukovoditelja komercijale.

Uvidom u podatke sudskog registra Trgovačkog suda u Rijeci, utvrđeno je da je u istom pod MBO: 040036881 upisan subjekt JADROLINIJA, društvo za linijski prijevoz putnika i tereta. Kao pravni oblik društva, navedeno je da se radi o drugoj osobi za koju je upis propisan zakonom. Kao jedini osnivač društva naznačena je Republika Hrvatska. U sudskom registru upisano je da JADROLINIJA ima četveročlani Nadzorni odbor te tročlanu Upravu, odnosno predsjednika i dva člana Uprave.

Sukladno članku 1. Zakona o Jadrolinji („Narodne novine“ broj: 11/96., 33/06.), JADROLINIJA je društvo s vlastitom pravnom osobnošću. Sukladno članku 8. istog Zakona, Uprava Društva sastoji se od najmanje tri do najviše pet članova, koje bira Nadzorni odbor, a sukladno članku 9. istog Zakona, Uprava vodi poslovanje društva.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima. Člankom 20. stavkom 3. ZSSI-a propisano je kako obveze koje za dužnosnika proizlaze iz članka 14. Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

S obzirom da radno mjesto na razini izvršnog direktora, a onda niti niže rangirano radno mjesto rukovoditelja ne predstavlja članstvo u Upravi društva JADROLINIJA, a niti poslove upravljanja poslovnim subjektom u smislu zabrane iz članka 14. stavka 1. ZSSI-a, Povjerenstvo utvrđuje kako se na obavljanje navedenih poslova u razdoblju od 12 mjeseci od prestanka obnašanja dužnosti ne odnosi zabrana iz članka 20. stavka 3. istog Zakona.

Člankom 20. stavkom 1. ZSSI-a propisano je da dužnosnik u roku od jedne godine nakon prestanka obnašanja dužnosti ne smije prihvatiti imenovanje ili izbor ili sklopiti ugovor kojim stupa u radni odnos kod pravne osobe koja je za vrijeme obnašanja mandata dužnosnika bila u poslovnom odnosu ili kad u trenutku imenovanja, izbora ili sklapanja ugovora iz svih okolnosti konkretnog slučaja jasno proizlazi da namjerava stupiti u poslovni odnos s tijelom u kojem obnaša dužnost. Stavkom 4. istog članka Zakona propisano je da u navedenom slučaju Povjerenstvo može dati dužnosniku suglasnost na imenovanje, izbor ili sklapanje ugovora ukoliko iz okolnosti konkretnog slučaja proizlazi da ne postoji sukob interesa.

Pritom se pod poslovnim odnosima u smislu ZSSI-a, sukladno članku 4. stavku 3. toga Zakona, podrazumijevaju ugovore o javnoj nabavi, državne potpore i druge oblike stjecanja sredstava od tijela javne vlasti, na koncesije i ugovore javno-privatnog partnerstva, osim državnih potpora u slučaju elementarnih nepogoda.

Na zahtjev Povjerenstva očitovalo se Ministarstvo mora, prometa i infrastrukture dopisom KLASA: 112-01/19-01/119, URBROJ: 530-03-1-19-2 od 13. kolovoza 2019.g. U dopisu se ukazuje da je, sukladno Zakonu o Jadroliniji, JADROLINIJA društvo s posebnom pravnom osobnošću u 100%-tnom vlasništvu Republike Hrvatske čija osnovna djelatnost je linijski pomorski prijevoz putnika i tereta. Ističe se da JADROLINIJA obavlja pomorski prijevoz na linijama s obvezom javne usluge temeljem ugovora sklopljenog s Agencijom za obalni linijski pomorski prijevoz, temeljem javnog natječaja otvorenog za brodare iz država članica Europske unije i Europskog gospodarskog prostora, a u skladu sa Uredbom Vijeća (EEZ) br. 3577/92 od 7. prosinca 1992. o primjeni načela slobode pružanja usluga u pomorskom prometu unutar država članica (pomorska kabotaža). Nadalje, ističe se da je Zakonom o Jadroliniji, propisano i da: „Skupštinu Društva čine ministar pomorstva, prometa i veza u funkciji predsjednika i kao članovi ministar financija i ministar turizma“. Nadalje, navodi se da, sukladno istom Zakonu, Nadzorni odbor Jadrolinije Rijeka čine četiri predstavnika vlasnika koje imenuje Skupština društva temeljem prijedloga Vlade Republike Hrvatske i jednog predstavnika radnika.

U dopisu se daje podatak da Ministarstvo mora, prometa i infrastrukture za vrijeme mandata dužnosnika Anđelka Petrinića (od 3. travnja 2017.) nije sklapalo ugovore sa društvom JADROLINIJA, Rijeka niti je od iste naručivalo bilo kakva dobra i/ili usluge. Ujedno, ističe se da dužnosnik Anđelko Petrinić nije, niti je bio, član bilo kojeg tijela društva JADROLINIJA.

Na traženje Povjerenstva za dostavom dodatnih podataka i pojašnjenja, poglavito u smislu je li između Ministarstva i društva JADROLINIJA postojao koja druga vrsta poslovnog odnosa u smislu članka 4. stavka 3. ZSSI-a, Ministarstvo mora, prometa i infrastrukture očitovalo se dopisom KLASA: 112-01/19-01/119, URBROJ: 530-03-1-19-4 od 14. listopada 2019.g.

U dopisu se navodi da je JADROLINIJA, kao brodar u obalnom linijskom pomorskom prometu, korisnik sredstava temeljem sklopljenih ugovora o obavljanju javnog prijevoza (ugovori o javnoj usluzi) na državnim neprofitabilnim linijama, odnosno uplatitelj koncesijske naknade temeljem sklopljenih ugovora o koncesiji za obavljanje javnog prijevoza, na tzv. državnim profitabilnim linijama. Nadalje, navodi se da je Agencija za obalni linijski pomorski promet (dalje u tekstu Agencija) neprofitna pravna osoba osnovana 2006.g. temeljem Zakona o prijevozu u linijskom i povremenom obalnom pomorskom prometu (Narodne novine broj 33/06., 38/09., 87/09., 18/11., 80/13. i 56/16.). Sukladno odredbama istog Zakona osnivač Agencije je Republika Hrvatska, a osnivačka prava ostvaruje Vlada Republike Hrvatske.

Dalje se navodi da je jedna od najznačajnijih djelatnosti Agencije obavljanje poslova u vezi s dodjelom prava na obavljanje usluga javnog prijevoza, u okviru čega Agencija, temeljem javne ovlasti u vezi s dodjelom prava na obavljanje usluge javnog prijevoza, obavlja pripremne radnje i provodi postupak za dodjelu tih prava, donosi odluke o davanju koncesije odnosno odluke o izboru najpovoljnijeg ponuditelja na državnim linijama (linijama od općeg gospodarskog interesa za Republiku Hrvatsku), sklapa ugovor o koncesiji za obavljanje javnog prijevoza i ugovore o obavljanju javnog prijevoza (ugovori o javnoj usluzi), daje suglasnost na prijenos ugovora o javnoj usluzi, utvrđuje najviši iznos cijena usluge javnog prijevoza s obvezom javne usluge te obavlja ostale poslove kao davatelj koncesije odnosno javni naručitelj. Ujedno, Agencija temeljem javne ovlasti kontinuirano nadzire odluke i ugovore o javnim uslugama i njihovo izvršavanje, što uključuje i plaćanje naknade za obavljanje javne usluge. Ističe se da su sredstva za rad Agencije planirana u Državnom proračunu Republike Hrvatske na razdjelu Ministarstva mora, prometa i infrastrukture, na glavi Agencija za obalni linijski pomorski promet.

Slijedom navedenog, u dopisu se potvrđuje da dužnosnik Anđelko Petrinić nije donosio ili sudjelovao u donošenju odluka ili poduzimao druge radnje u svrhu stupanja u poslovne odnose (davanjem prijedloga, radom u određenom tijelu koje je pripremalo odluku ili na drugi način) sa društvom JADROLINIJA, Rijeka. S tim u vezi, navodi se i podatak da dužnosnik Anđelko Petrinić, za vrijeme mandata, nije donosio ili sudjelovao u donošenju drugih odluka iz nadležnosti Ministarstva mora, prometa i infrastrukture, a koje se odnose izravno na društvo JADROLINIJA.

Iz navedenih podataka Povjerenstvo zaključuje da Ministarstvo u kojem dužnost obnaša dužnosnik Anđelko Petrinić nije s društvom JADROLINIJA stupalo u izravne poslovne odnose, ni u kojem obliku koji predviđa ZSSI-a, a s obzirom da upravljačka prava nad društvom ima Vlada Republike Hrvatske, dok je s istim društvom ugovor o obavljanju javnog prijevoza u obalnom linijskom prometu (po pravnoj naravi ugovor o koncesiji) sklopila Agencija za obalni linijski pomorski promet, koja je ujedno i nadležna voditi nadzor nad ispunjavanjem obveza društva JADROLINIJA iz toga ugovora.

S obzirom da prema dostupnim podacima, u razdoblju u kojem dužnosnik Anđelko Petrinić obnaša dužnost pomoćnika ministra mora, prometa i infrastrukture, društvo JADROLINIJA, u kojem dužnosnik razmatra zasnovati radni odnos na neupravljačkoj funkciji, nije stupalo u poslovne odnose niti iz poznatih okolnosti proizlazi da namjerava stupiti u poslovne odnose s Ministarstvom mora, prometa i infrastrukture, Povjerenstvo utvrđuje kako se na opisanu situaciju ne odnosi zabrana iz članka 20. stavka 1. ZSSI-a.

Povjerenstvo upućuje dužnosnika da je, za slučaj da u preostalim danima do kraja njegova mandata ipak dođe do neke vrste poslovnog odnosa između Ministarstva u kojem obnaša dužnost te društva JADROLINIJA, ako i dalje bude imao namjeru kandidirati za radno mjesto u istom poslovnom subjektu, da je onda iznova dužan zatražiti mišljenje Povjerenstva, sukladno članku 20. stavku 4. ZSSI-a i dostaviti Povjerenstvu sve potrebne podatke i isprave. Slijedom navedenog, Povjerenstvo je dalo mišljenje kao u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Anđelko Petrinić, elektronička dostava
2. Objava na internetskoj stranici Povjerenstva
3. Pismohrana